कक्राझार , 10 नभेम्बरःकक्राझार सहरनि साहा फार्से श्यामगावआव थानाय आर'नाइ रेस्टुरेन्टआव समबारखालि बारग' एन डि एफ बिनि मोनब्रैबो हान्जानि दैदेनगिरि आरो केडारफोरनि मोनसे सावराय मेल जानानै थाङो । बे सावराय मेलआव बारग' एन डि एफ बि केडारफोरनि रिहेबिलिटेसन , सरकारनिफ्राय मोन्नांगौ अन्सुंथायनि मोन्थायफोर , एन डि एफ बिफोरनि केस फोजोबनायखौ लाफानानै जोबथेसालियाव जोबनानै दोनजानाय केडारफोरखौ उदां खालामनांगौनि सायाव गुवारै सावरायनाय जायो । बे सावराय मेलयाव गाहाय आलासि महरै बाहागो लाफैयो बि पि एफनि आफादगिरि आरो बि टि सिनि बारग' गाहाय खुंगिरि हाग्रामा महिलारिआ । मेलआव बाहागो लानानै गावनि बिबुंथियाव हाग्रामा महिलारिआ बारग' एन डि एफ बि केडारफोरनि मोन्नांगौ अन्सुंथाय आरो रिहेबिलिटेसननिफ्राय लानानै गासै जेंनाफोरखौ बोस्रांनायनि राहा लागोन होन्नानै खोथा होयो । बेबादिनो बारग' एन डि एफ बि केडार , दैदेनगिरि आरो हाग्रामा महिलारिनि गेजेराव माखासे सोंनाय - फिन्नाय आरो सावरायनायलायनि गेजेरजों खुंजानो गोनां बि टि सि बिसायख'थियाव बे मेलआव बाहागो लाफैनाय गासै केडारफोरा बि पि एफ हान्जाखौ उदाङै हेफाजाब होनो थाखाय थांखि लानाय जायो । एरैहाय मेल जोबनायनि उनाव खौरांगिरिफोरजों मोगा - मोगि जानाय समाव हाग्रामा महिलारिआ बुङोदि , खुंजानो गोनां बि टि सि बिसायख'थियाव इउ पि पि एल आरो जि एस पिआ बि पि एफनि थाखाय पेक्टर नङा । बि जे पिआसो बि पि एफनि थाखाय पेक्टर जागोन । थेवब्लाबो बि जे पिआ बि पि एफखौ फेजेन्नो हानाय आरो बि टि सियाव सरकार दानो हानायनि गोहो गया । बिथाङा बुंबावोदि , दासान्दि खौरां बिजोंफोराव बि जे पिनि दैदेनगिरिफोरा बि पि एफनि सायाव सोंखारिनाय आरो गाग्लोबनाय बाथ्रा बुंथिबाय थादोंब्लाबो नाथाय सैथो नङा । बि पि एफ आरो बि जे पिनि गेजेराव इसिङारि सोमोन्दो दं । बिसायख'थिनि समाव बि जे पिया बि पि एफखौ सोंखारिगोन आरो बि पि एफआबो बि जे पिखौ सोंखारिगोन । नाथाय बेयो सा साज्रांल' । गुबैयै हिमन्त बिश्व शर्माजों आंजों बुजा - बुजि सोमोन्दो दं होन्नानै हाग्रामा महिलारिआ बुंबावो । दासान्दि बि पि एफआ बर'नि अनगायै बि टि सिनि गासै हारिफोर जेरै - नेपालि , आदिबाशि , राजबंशि , मुसलमान बायदि हारिफोरजों सावरायगासिनो आरो बिसोर हारिफोरनि जेंनाफोरखौ बोस्रांनायनि सायाव सरकारजों सावरायनाया सोलिगासिनो । बे हिसाबै गासै हारिनि सुबुंफोरानो बिसायख'थियाव बि पि एफ हान्जाखौ हेफाजाब खालामनो सिगांबोदों होन्नानै हाग्रामा महिलारिआ खौरांगिरिफोरनि सिगाङाव फोरमायथिबावो । 
इउ पि पि एल , जि एस पिआ फेक्टर नडा , बि जे पिआसो फेक्टर जागोनः हाग्रामा